## Medi Ambient conclou a Alzira els treballs del primer projecte de descontaminació de sòls a la Comunitat Valenciana

*** Es tracta del solar que albergava una gasolinera que va tancar a principis dels dos mil, i es va convertir en el primer sòl declarat contaminat
* Martínez Mus ha visitat l’exposició fotogràfica organitzada per l’associació de veïns, que documenta el procés de descontaminació**

El conseller de Medi Ambient, Infraestructures i Territori, Vicente Martínez Mus, ha anunciat la fi dels treballs de descontaminació del solar que anteriorment albergava una gasolinera a Alzira, la qual cosa “marca una fita històrica, perquè es tracta del primer sòl declarat contaminat de la Comunitat Valenciana”.

Martínez Mus ha visitat la parcel·la de l’antiga gasolinera, a on ha explicat que este projecte, impulsat per la Conselleria, “respon a una reivindicació històrica dels veïns que, durant anys, han expressat la seua preocupació per la contaminació del sòl i els riscos que esta representava per a la salut pública”.

L’antiga gasolinera, situada en l’avinguda de Luis Suñer d’Alzira, es va tancar a principis de la dècada dels dos mil i, des de llavors, ha sigut motiu d’inquietud per als residents de la zona. El projecte ha comptat amb una inversió de la Generalitat de prop de 70.000 euros.

Durant la visita, el conseller ha assenyalat que amb este projecte “no només es garantix la salut dels veïns de l’Alborxí, sinó que també obri la porta a la transformació del solar en un espai públic, per a contribuir així a millorar la qualitat de vida en el municipi”.

La Generalitat, a través d’esta “fita històrica”, ha assegurat Martínez Mus, demostra el seu compromís “amb la resolució de problemes ambientals que afecten les comunitats, al mateix temps que busca recuperar i revitalitzar espais per al benefici de la ciutadania”.

En la seua visita, el titular de Medi Ambient ha recorregut l’exposició fotogràfica organitzada per l’Associació de Veïns de l’Alborxí d’Alzira, que documenta l’evolució dels treballs de neteja en la zona amb imatges de tot el procés, des de l’extracció dels bidons de gasolina i gasoil fins a la fi de la descontaminació del solar.

Fecha: 18/12/2024